西村
作者：呂南公
朝代：宋

paragraphs: 東村豈不佳，南村自清幽。
北村亦可居，俗悍不易投。
維此兌嶺曲，陂陀遶川流。
桑麻有青園，耕稼有綠疇。
雲峰十里外，足舉曠望頭。
本無車馬喧，豈有聲利愁。
伊我先君子，故家待增修。
還當起楹簷，此志敢不求。
開闢三處徑，疏通四前溝。
有軒列琴書，有室貯鋤耰。
壓麴擬長醉，藏芻待肥牛。
超然了餘生，不問萬戶侯。
我策久已决，我身强悠悠。
安能荷篠翁，不以意相收。